<classify> SERIKALI imepiga marufuku tabia ya baadhi ya shule binafsi ya kuwarusha wanafunzi wa kidato cha kwanza kwa kuwafundisha ndani ya miezi minne tu kwa kisingizio ni wanafunzi wenye vipaji.Pia imezionya baadhi ya shule binafsi kuacha tabia ya kuwazuia wazazi wanaowatembelea watoto wao wa bweni kuona mazingira halisi wanayoishi. Marufuku hiyo ilitolewa mjini hapa jana na Katibu Mkuu wa Wizara ya Elimu, Sayansi, Teknolojia na Mafunzo ya Ufundi, Dk Leonard Akwilapo aliyekuwa amemwakilisha Waziri wa Elimu, Sayansi, Teknolojia na Mafunzo ya Ufundi, Profesa Joyce Ndalichako wakati wa kufunga kikoa kazi maalumu kwa watendaji wa elimu katika ngazi ya taifa, mikoa na halmashauri.Alisema baadhi ya shule binafsi zimekuwa hazifuati utaratibu uliowekwa na serikali wa kuwafanya wanafunzi wasome darasa moja baada ya jingine na badala yake wamekuwa wakiwarusha kwa madai ya kuwa ni wanafunzi wenye vipaji.Wanafunzi wamekuwa wakifundishwa kwa wastani wa miezi minne tu baada ya kumaliza mtihani wa darasa la saba na kudai kuwa wametumia muda huo kumaliza mtaala wa Kidato cha Kwanza na wanapotakiwa kuingia Kidato cha Kwanza wanawasajili kufanya mtihani wa Kidato cha Pili.Dk Akwilapo aliwataka maofisa elimu wa ngazi zote kuhakikisha wanasimamia na kulikemea hilo ili wanafunzi wafundishwe masomo yao ndani ya mwaka mmoja kama serikali inayoelekeza.Maofisa elimu wa mikoa na wilaya mwende kulisimamia hili na kulikemea kwenye maeneo yenu, haiwezekani masomo ya Kidato cha Kwanza yakafundishwa ndani ya miezi minne wakati serikali inataka yafundishwe ndani ya mwaka mmoja, hivyo kumfanya mtoto afanye mtihani akiwa amesoma mwaka mmoja na miezi minne badala ya miaka miwili, alisema.Aidha, Dk Akwilapo alizitaka baadhi ya shule binafsi kuacha tabia ya kuwakataza wazazi wanaowatembelea watoto wao wa bweni kuona mazingira halisi wanayoishi watoto wao. Shule hazina sababu za msingi za kufanya hivyo, wazazi wana jukumu la kufahamu mazingira halisi wanayopaswa kuishi watoto wakiwa shule nazitaka shule zenye tabia hiyo kuacha mara moja kwani ni haki ya mzazi kujua mtoto wake anakaa wapi, alisema.Aliongeza: Kumekuwepo na malalamiko kuwa baadhi ya shule zenye mazingira mabaya hususani mabwenini wamekuwa wanawazuia wazazi na wizara kupitia Kitengo cha Udhibiti Ubora tumekuwa tunazifungia shule za aina hii hadi wafanye marekebisho muhimu.  <topic>: KITAIFA 